Keywords

Summary



Keywords

1. Personu brīva pārvietošanās – Brīvība veikt uzņēmējdarbību – Ierobežojumi – Ierobežojumi attiecībā uz dalību sabiedrību kapitālā

(EKL 43. un 46. pants)

2. Personu brīva pārvietošanās – Brīvība veikt uzņēmējdarbību – Ierobežojumi – Ierobežojumi attiecībā uz dalību sabiedrību kapitālā

(EKL 43. pants)

Summary

1. Valsts tiesību noteikumi, kuros ir noteikts aizliegums personām, kurām nav biologa izglītības, iegūt vairāk nekā 25 % no sabiedrības ar ierobežotu atbildību brīvo profesiju praktizēšanai ( Selarl ), kas vada biomedicīnisko analīžu laboratorijas, kapitāla un līdz ar to arī balsstiesību, ierobežo citās dalībvalstīs reģistrēto fizisko vai juridisko personu, kurām nav biologa izglītības, iespēju iegūt kapitāldaļas šādā sabiedrībā. Turklāt šie noteikumi attur vai pat kavē citās dalībvalstīs, kurās tie vada laboratorijas, kas neatbilst minētajos noteikumos paredzētajiem kapitāla sadalījuma kritērijiem, reģistrētajiem saimnieciskās darbības subjektiem veikt uzņēmējdarbību attiecīgajā dalībvalstī Selarl formā. Šo noteikumu iedarbības rezultātā līdz ar to tiek apgrūtināta un padarīta mazāk pievilcīga šo saimnieciskās darbības subjektu attiecīgās dalībvalsts teritorijā ar pastāvīga uzņēmuma starpniecību veiktā darbība, kā arī ietekmēta to piekļuve biomedicīnisko analīžu tirgum.

Tomēr sabiedrības veselības aizsardzība ir viens no apsvērumiem, kas var pamatot tādas Līgumā paredzētās aprites brīvības kā brīvība veikt uzņēmējdarbību ierobežojumus. Šajā ziņā mērķis saglabāt veselības aprūpes pakalpojumu kvalitāti var būt viens no EKL 46. pantā paredzētajiem izņēmumiem, ja tas veicina augstāka līmeņa veselības aizsardzības īstenošanu.

Ņemot vērā dalībvalstīm atzītās tiesības noteikt sabiedrības veselības aizsardzības nodrošināšanas līmeni, tās var noteikt, ka biomedicīniskās analīzes ir jāveic biologiem, kuriem ir faktiska profesionālā neatkarība. Dalībvalstis var arī veikt pasākumus, kas var izslēgt vai samazināt šīs neatkarības apdraudējuma risku, jo šāds apdraudējums var ietekmēt sabiedrības veselību un veselības aprūpes kvalitātes līmeni. Dalībvalsts savas rīcības brīvības ietvaros var arī uzskatīt, ka, ja personām, kurām nav biologa izglītības, šādā sabiedrībā pieder kapitāldaļas un līdz ar to arī balstiesības vairāk nekā 25 % apmērā, var rasties sabiedrības veselības apdraudējums, it īpaši attiecībā uz veselības aprūpes pakalpojumu kvalitāti.

Tā kā nav konstatēts, ka pastāv kāds EKL 43. pantā garantēto brīvību mazāk ierobežojošs pasākums nekā personām, kurām nav biologa izglītības, noteiktais aizliegums iegūt vairāk nekā 25 % no šādas sabiedrības kapitāla un līdz ar to arī balsstiesību, kurš ļautu tikpat efektīvi nodrošināt tādu sabiedrības veselības aizsardzības līmeni, kādu bija iecerēts sasniegt, šie valsts noteikumi ir atbilstoši izvirzītā mērķa sasniegšanai un nepārsniedz to, kas ir nepieciešams tā sasniegšanai.

Turklāt šādi noteikumi ir arī samērīgi attiecībā pret izvirzīto mērķi, jo, lai gan tiek nodrošināts, ka biologi saglabā savu neatkarību to lēmumu pieņemšanas kompetences īstenošanā, tie ļauj zināmā mērā atvērt Selarl , kas vada biomedicīnisko analīžu laboratorijas, kapitālu ārējam kapitālam 25 % no to kapitāla robežās.

(sal. ar 46., 47., 52., 53., 66., 68., 79. un 87.–89. punktu)

2. Valsts tiesību noteikums, kurā ir noteikts aizliegums personām, kurām ir biologa izglītība, iegūt dalību vairāk nekā divu sabiedrību, kas izveidotas, lai kopīgi vadītu vienu vai vairākas biomedicīnisko analīžu laboratorijas, kapitālā, apgrūtina vai padara mazāk pievilcīgu šo personu brīvību veikt uzņēmējdarbību un līdz ar to ir uzskatāms par brīvības veikt uzņēmējdarbību ierobežojumu EKL 43. panta izpratnē.

(sal. ar 98.–100. punktu)